Siauraburnės varlės
Siauraburnės varlės (Microhylidae) – beuodegių varliagyvių (Anura) šeima. Tai nedidelės varlės, kurių kūnas iki 15 mm ilgio, nors yra ir didesnių. Gyvena medžiuose ar ant žemės, o kai kurios prie vandens. Ant žemės gyvenančios dažniausiai randamos paklotėje, o naktį ieško maisto. Yra dvi pagrindinės šių varlių kūno formos. Vienų jų kūnas platus, o burna siaura, kitų -tipiškas varlių. Pirmosios grupės maitinasi termitais ir skruzdelėmis, o antros kaip ir tipinės varlės. Paplitusios Šiaurės ir Pietų Amerikoje, Afrikoje, Indijos rytinėje dalyje, Šri Lankoje, pietryčių Azijoje, Naujoje Gvinėjoje ir Australijoje tropiniuose ir drėgno vidutinio klimato regionuose. Kelios rūšys randamos dirbamuose plotuose. Didžiausias rūšių skaičius yra Naujoje Gvinėjoje ir Madagaskare. Šeimoje yra 63 gentys, 683 rūšys. Šeima skirstoma į 11 pošeimių.